《甲马室驿》
明代·孙继皋

当年赵祖生当王，甲马室中满室香。千年王尽香亦歇，甲马古室化为驿。

我来泊此愁阻风，津头一望平原空。鸣蝉高树聒人耳，卫水劳劳西复东。

古今成败那可说，云轻飙驰白日烈。身上黄袍讵有无，袖中禅草终磨灭。

吁嗟室驿竟何常，蘼芜万里春茫茫。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。